  Анжелика Тихонова корреспондент 9-тӥ гудырикошконлы Удмуртиын эшшо 28 адямилэсь коронавирус инфекциез шараязы. Со сярысь элькун тӧролэн но кивалтэтлэн «ВКонтакте» мерлыко вотэсысь нимлыко огиназы ивортӥзы. Висёнзы Ижкарын 13 улӥсьёслэн, Вавож ёросын вить улӥсьёслэн, Дэри ёросын ньыль улӥсьёслэн, Можгаын кык улӥсьёслэн зэмаз. Озьы ик быдэн одӥг учырен Глазкарын, Балезино, Пичи Пурга, Можга ёросъёсын пусйизы. Туннэ нуналлы элькунамы лабораториосын коронавирус инфекциен черлан 2 сюрс 602 учыръёс зэматэмын. 2 сюрс 149 мурт йӧназ, 55-ез – кулӥз. 20-езлэн тазалыксы секыт лыдъяське. Удмуртиын туэ тулыспалысен коронавирус инфекцилы оглом 218 сюрс 905 эскеронъёс ортчытӥзы, со пӧлысь 3 сюрс 247-зэ – берло уй-нунал ӵоже.  Тегъёс: Тазалык Ижкар висён Удмуртия коронавирус  